OnePlus 6 by mohol byť prvým mobilom firmy s oficiálnou IP certifikáciou pre vodeodolnosť.
Špekulácie o chystanej novinke OnePlus 6 sa internetom šíria už od konca minulého roka. Poznáme viac-menej aj kompletné špecifikácie, jedna vec sa však doposiaľ nespomínala – vodeodolnosť. Tú teraz výrazným spôsobom naznačil samotný výrobca na svojom oficiálnom účte na sieti Twitter.
V krátkom videu môžeme vidieť prskajúce kvapky vody dopadajúce na povrch s komentárom firmy: "Neznášate, keď musíte prestať používať váš telefón keď prší? Aj my".
Spoločnosť tým podľa všetkého nepriamo naznačuje vodeodolnosť u novinky. V minulosti síce uviedla niekoľko modelov, u ktorých deklarovala menšiu odolnosť voči vode, tá však nikdy nebola zastrešená oficiálnou certifikáciou.
Mnoho výrobcov pritom nielen u vlajkových lodí, ale aj u modelov strednej triedy poskytuje certifikáciu aspoň IP 67. Či sa k ním pridá aj OnePlus, uvidíme možno už 5. mája, kedy by mal byť mobil predstavený.